หุ้นยุโรปปิดวานนี้ปรับขึ้นรับข่าวเชลล์ซื้อกิจการบีจี
ดัชนี Stoxx Europe 600 ปิดบวกเมื่อคืนนี้ (8 เม.ย.) เพราะได้รับแรงหนุนจากข่าวที่ว่ารอยัล ดัทช์ เชลล์เสนอซื้อกิจการบริษัทบีจี กรุ๊ป ซึ่งถือเป็นการควบรวมกิจการครั้งใหญ่ในอุตสาหกรรมพลังงาน อย่างไรก็ตาม ตลาดหุ้นฝรั่งเศส เยอรมนี และลอนดอน ปิดตลาดอ่อนแรงลง หลังจากยูโรสแตทรายงานว่ายอดค้าปลีกเดือนก.พ.ปรับตัวลดลง
9 เม.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปิดบวกเมื่อคืนนี้ (8 เม.ย.) เพราะได้รับแรงหนุนจากข่าวที่ว่ารอยัล ดัทช์ เชลล์เสนอซื้อกิจการบริษัทบีจี กรุ๊ป ซึ่งถือเป็นการควบรวมกิจการครั้งใหญ่ในอุตสาหกรรมพลังงาน อย่างไรก็ตาม ตลาดหุ้นฝรั่งเศส เยอรมนี และลอนดอน ปิดตลาดอ่อนแรงลง หลังจากยูโรสแตทรายงานว่ายอดค้าปลีกเดือนก.พ.ปรับตัวลดลง
ทั้งนี้ ดัชนี Stoxx Europe 600 ปรับตัวขึ้น 0.1% ปิดที่ 404.66 จุด, ดัชนี CAC-40 ตลาดหุ้นฝรั่งเศสปิดที่ 5,136.86 จุด ลดลง 14.33 จุด หรือ -0.28%, ดัชนี DAX ตลาดหุ้นเยอรมันปิดที่ 12,035.86 จุด ลดลง 87.66 จุด หรือ -0.72% และดัชนี FTSE 100 ตลาดหุ้นลอนดอนปิดที่ 6,937.41 จุด ลดลง 24.36 จุด หรือ -0.35%
หุ้นบีจี กรุ๊ป พุ่งขึ้นกว่า 40% หลังจากวอลล์สตรีท เจอร์นัลรายงานว่า รอยัล ดัทช์ เชลล์เสนอซื้อกิจการบริษัทบีจี กรุ๊ป ซึ่งถือเป็นการควบรวมกิจการครั้งใหญ่ในอุตสาหกรรมพลังงาน โดยการทำธุรกรรมครั้งนี้มีมูลค่าสูงถึง 6.96 หมื่นล้านดอลลาร์ ทั้งในรูปของหุ้นและเงินสด
ส่วนหุ้นกลุ่มพลังงานตัวอื่นๆ ปรับตัวขึ้นเช่นกัน โดยหุ้นบีพีปรับตัวขึ้น 0.5% หุ้นกัลป์ เอนเนอร์เจีย ซึ่งเป็นบริษัทพลังงานของโปรตุเกส พุ่งขึ้น 6.2% หุ้นเจเนล เอนเนอร์จี พุ่งขึ้น 6% และหุ้นทุลโลว์ ออยล์ ปรับขึ้น 5.4%
อย่างไรก็ตาม ตลาดได้รับแรงกดดันหลังจากสำนักงานสถิติแห่งสหภาพยุโรป หรือยูโรสแตท เปิดเผยว่า ยอดค้าปลีกเดือนก.พ.ของกลุ่มยูโรโซนปรับตัวลดลง 0.2% จากเดือนก่อนหน้า หลังจากที่ได้ปรับตัวเพิ่มขึ้นติดต่อกันถึงสี่เดือน บ่งชี้ว่ากำลังซื้อของภาคครัวเรือนที่ก่อนหน้านี้ได้แรงหนุนจากราคาน้ำมันที่ปรับตัวลงนั้น อาจกำลังเริ่มอ่อนแรง